Kalpasan ti Prayer ken ti National Anthem, panglukat a sarita ti inakem ni SBM Danny Q. Gazmen.
Nangipaay ti Mensahe ni Mayor Edgardo “Ediboy” S. Cobangbang, Jr.
Kimmablaaw kadagiti nagturpos iti nasao nga skills training a pakairamanan dagiti Opisiales ti TESDA ken dagiti Opisiales Lokal ti ili a timmarabay iti nadakamat a graduasion.
Imbinsa ni Mayor Ediboy ti pateg ti nasursuro dagiti Trainees ken ti benepisio nga itdenna para iti kabukbukodanda, iti pamiliada ken kadagiti kailianda a pangipakitaanda iti sayaat ken benepisio dagitoy a nagun-odda a kaammuan para kadagiti sumarsaruno a programa nga iwayat ti TESDA ditoy ili a Cabugao.
Impeksa pay ni Mayor Ediboy ti ragsakna iti napintas a naipakita a gapuanan ken kabaelan dagiti nag-training a nakagun-odan dagitoy iti 100% a resulta iti Assessment ti TESDA iti kabaelanda.
Innayon ti Ama ti ili ti panagyamanna kadagiti nag-Training ta ammoda a probitsaren dagiti serbisio nga ipaay ti National Government ket sisasagana latta met ti LGU a mangkomplementar kadagiti dadduma pay a kasapulan tapno maited ti naan-anay a serbisio iti pannakapadur-as ti kakastoy a panagsanay a mangpasayaat ti kasasaad dagiti maseknan nga umili.
Nagsarita met ni SBM Atty. Bryann Jett S. Pano, Committee Chair on Social Services ket kinablaawanna dagiti nagturpos. Innayon ti Konsehal nga ipadamagda koma daytoy a gannuat kadagiti kabagian ken kabarangayanda tapno maikkanda met iti gundaway nga agsanay ken maikkan ti sertipikasion nga aggapu iti TESDA nga usarenda iti pagsayaatanda.
Nagsarita met dagiti Opisiales ti TESDA a da Mr. Rolando Arellano, Assessor ken ni Mr. Arnel Gallardo, TESDA Provincial Officer. Kangrunaan nga anag ti mensaheda ti napintas a gapuanan ken kabaelan nga impakita dagiti Trainees-da ditoy LGU-Cabugao.
Nangipaay ti Impression ni Mr. Chris Serdenia, Trainee. Kalpasan ti picture taking, nag-Closing Remarks ni MSWD Officer Mrs. Lydia S. Gazmen. Pinagyamananna ti TESDA ken ti sibubukel nga LGU Cabugao iti panagballigi daytoy a nayusuat a panagsanay ditoy ili a Cabugao.
Nakikaysa met da SBM Vicky S. Serna ken ni SBM Benedicto M. Savellano iti nasao a panagtitipon. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn